《自灌县勘都江堰还成都道中书所见》
清代·丁宝桢

去日谷栖田，来时草履屋。岁功已告成，农事应休沐。

侵晨度陌阡，翻犁听叱犊。偶问田间人，胡为日驰逐。

答言霜降逾，播谷兼种菽。天时不可留，人工应求速。

逸居虽足思，妻子安所畜。吾侪终岁劳，有秋便云福。

我闻语未终，私心如转轴。力穑如此勤，犹恐缺饘粥。

念彼城市民，坐饱太仓粟。彼虽前生缘，酖毒已暗伏。

试看转瞬间，饥饿满沟渎。

作者简介：（1820—1886）清贵州平远人，字稚璜。咸丰三年进士。母丧里居，募兵镇压苗教起事。同治年间历任山东按察使、布政使、巡抚，先后辅助僧格林沁、李鸿章镇压东西捻军。其杀太监安德海事，尤著人口。光绪初官至四川总督。在任十年，劾墨吏，改盐法，建机器局。卒于官。有《十五弗斋诗存、文存》。谥文诚。